钦定古今图书集成/明伦汇编/氏族典/第400卷 > 史天泽
## 钦定古今图书集成/明伦汇编/氏族典/第400卷 > 史天泽

按《元史史天泽传》：“天泽字润甫，秉直季子也。身长八
尺，声如洪钟，善骑射，勇力绝人。从其兄天倪帅真定，
乙酉，天倪遣护送其母归北京，既而天倪为武仙所
害，天泽南还，行次满城，得士马甚众，遣监军李伯祐
诣国王孛鲁言状。天泽时为帐前军总领，孛鲁承制
命绍兄职为都元帅，俾笑乃䚟将蒙古军三千人援”
之，合势进攻。卢奴仙骁将葛铁枪者，拥众万人来拒
战，天泽迎击之，身先士卒，勇气百倍，生擒葛铁枪，获
其兵甲辎重，军威大振，遂复真定。己丑，太宗即位，议
立三万户，分统汉兵。天泽适入觐，命为真定、河间、大
名、东平、济南五路万户。癸巳春，完颜白撒来袭新卫，
天泽率轻骑驰赴之，比至，围已合，天泽奋戈突至城
下，呼守者曰：“汝等勉力！”复跃出，其众皆披靡。壬子，入
觐宪宗，赐卫州五城为分邑。世祖时在藩邸，极知汉
地不治，河南尤甚，请以天泽为经略使，至则兴利除
害，政无不举，诛郡邑长贰之尤贪横者二人，境内大
治。世祖即位，首召天泽，问以治国安民之道，即具疏
以对。帝嘉纳之，拜中书右丞相。天泽既秉政，凡前所
言治国安民之术，无不次第举行。又定《省规》十条，以
正庶务。至元元年，加光禄大夫，为辅国上将军、枢密
副使。四年，改中书左丞相。八年，进开府仪同三司、平
章军国重事。十一年，诏天泽与伯颜总大军自襄阳
水陆并进。天泽至郢州，遇疾，还至真定，帝遣尚医驰
视，天泽因附奏“愿天兵渡江，慎勿杀掠。”十二年二月
薨，谥忠武。累赠太师，进封镇阳王，立庙。天泽平居未
尝自矜其能。年四十，始折节读书。拜相之日，门庭悄
然。当金末，名士流寓失所，悉为治其生理而宾礼之。
出入将相五十年，上不疑而下无怨，人以比于郭子
仪、曹彬云。